L'Associació TDAH Morvedre presenta la campanya audiovisual de sensibilització La motxilla invisible amb motiu del Dia del TDAH a Espanya
28 d’octubre 2021

![Imagen 1](/media/setnkeoq/74mm-alcalde.jpg)![Imagen 2](/media/glahsuzq/74m2-tdah.jpg)

Coincidint amb el Dia del TDAH a Espanya, es va presentar ahir en el Centre Cultural Mario Monreal de Sagunt la campanya audiovisual de conscienciació i sensibilització del TDAH: _La motxilla invisible_. Esta activitat està organitzada per l'associació de suport a les persones amb Trastorn de Dèficit d'Atenció Hiperactivitat, amb o sense impulsivitat, i a les seues famílies, TDAH Morvedre, amb la col·laboració de la regidoria d'Educació de l'Ajuntament de Sagunt.

L'eix principal de l'acte ha sigut l'audiovisual animat, creat pel reconegut director de cinema i escriptor, Alberto Rey. A més de la presidenta de TDAH Morvedre, María Ángeles Cortés, i membres de l'associació, hi han assistit l'alcalde de Sagunt, Darío Moreno; el regidor d'Educació, José Manuel Tarazona; i la directora general de Polítiques Inclusives de la Conselleria d'Educació, Raquel Andrés, així com altres membres de la Corporació Municipal.

L'alcalde de Sagunt, Darío Moreno, va assenyalar que «**tenim la gran sort de comptar amb estes associacions que arriben a aquells llocs on de vegades les administracions no hem pogut aconseguir-ho, i així visibilitzen realitats que és imprescindible que la ciutadania conega per a poder atendre-les**». A més, els va agrair el treball que fan per moltes famílies del municipi.

Moreno va destacar que «**per part de l'Ajuntament, tenim les competències una mica més limitades, però podem fer per donar suport a la vostra labor i tot tipus de campanyes de sensibilització i visibilització, i també podem fer de transmissors per a quan vegem que hi ha necessitats que no estan obtenint els recursos suficients i que quede ben clar quina és la postura de l'Ajuntament i el que exigim de la resta d'administracions. És una molt bona notícia el que hui presenteu i ens ajuda a generar eixa empatia general que és necessària perquè la ciutadania demande els recursos necessaris per poder atendre-la, entenga les problemàtiques que viuen algunes famílies i així aposte per una major inclusió i integració**».

El delegat d’Educació, José Manuel Tarazona, va donar l’enhorabona pel projecte audiovisual que es presentava ahir i pel treball realitzat, i va destacar la implicació de l’Ajuntament amb la educació integradora: «**Nosaltres tenim un compromís amb la educació i, per descomptat, amb la educació inclusiva i amb atenció a la diversitat**». El regidor va recordar que en el Ple del 30 de setembre de 2020 l’Ajuntament va aprovar una declaració institucional de suport a les persones amb TDAH. A més, va afegir que des de la regidoria d’Educació «**s’ha donat veu**» i s’han fet accions de sensibiltizació cap a esta problemàtica, i altres accions desenvolupades com acompanyar a l’Associació a reunions amb la Conselleria o amb la presidenta del Consell Escolar de la Comunitat Valenciana. 

El regidor va senyalar que tothom es responsable i de tots depén trencar les barreres: «**Jo crec que totes les institucions, administracions, col·lectius i persones hem de participar per remoure totes aquelles barreres que impedeixen la integració d’estes persones i optimitzar i motivar el seu aprenentatge. Aquests projectes són part d’este concepte que tenim de Sagunt com a ciutat educadora**».

Així mateix, la directora general, Raquel Andrés, va indicar que «**el títol del vídeo representa la realitat del TDAH perquè no és visible i necessita d'accions que visibilitzen, consciencien i formen persones, que en el dia a dia podem trobar-nos amb persones amb TDAH, així com a la ciutadania en general i als centres educatius**».​

 **![Imagen sin texto alternativo.](/es-va/Actualidad/PublishingImages/Octubre 2021/74C1 TDAH.jpg)![Imagen sin texto alternativo.](/es-va/Actualidad/PublishingImages/Octubre 2021/74C2 TDAH.jpg)**

*   [](http://www.facebook.com/sharer.php?u=https://aytosagunto.es/va/actualitat/l-associacio-tdah-morvedre-presenta-la-campanya-audiovisual-de-sensibilitzacio-la-motxilla-invisible-amb-motiu-del-dia-del-tdah-a-espanya/ "Facebook")
*   [](http://twitter.com/share?url=https://aytosagunto.es/va/actualitat/l-associacio-tdah-morvedre-presenta-la-campanya-audiovisual-de-sensibilitzacio-la-motxilla-invisible-amb-motiu-del-dia-del-tdah-a-espanya/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-associacio-tdah-morvedre-presenta-la-campanya-audiovisual-de-sensibilitzacio-la-motxilla-invisible-amb-motiu-del-dia-del-tdah-a-espanya/ "Linked In")
*   [](mailto:?body=https://aytosagunto.es/va/actualitat/l-associacio-tdah-morvedre-presenta-la-campanya-audiovisual-de-sensibilitzacio-la-motxilla-invisible-amb-motiu-del-dia-del-tdah-a-espanya/)